Testimonials | Resensies
Suid-Afrikaanse akteur, vervaardiger, skrywer en rolprentresensent
Jacques Steyn het van vroeg af reeds begin sing en komponeer. Maar deesdae breek hy heeltemal uit sy kokon met 'n vertoning wat musiek, in al sy vorms, op 'n meevoerende en luisterryke wese illustreer. Hy slaag daarin om die wortels van sekere musiekbewegings na te spoor en dit op onderhoudende wyse oor te dra, musikaal te illustreer en te verduidelik.
Dit verander nooit in 'n lang, eentonige monoloog nie, maar 'n meelewende mededeling van kennis, veral vir mense wat wonder oor die oorsprong van instrumente soos byvoorbeeld 'n orrel, klavier, 'n kitaar en selfs 'n trom. Jacques belig die inligting dan deur liedjies te sing wat van toepassing is op wat hy pas vertel het.
Maar wat die hartsnare eintlik roer, is Jacques se Afrikaanse vertalings en uitvoering van onder andere The Windmills of your Mind asook The Sounds of Silence in Afrikaans. Om daardie bekende melodieë te hoor, maar met skitterende en pragtig-beskrywende Afrikaanse lirieke, is te gelyk opwindend en inspirerend. Sy eie komposisies kry ook 'n beurt. Dit mag jou met nostalgie vervul.
Dit is goed om Jacques Steyn weer op die musiektoneel terug te verwelkom. Hy gaan inderdaad van krag tot krag!